b'\n_START_ARTICLE_\nLeukemija\n_START_SECTION_\nIstorija\n_START_PARAGRAPH_\nManoma, kad pirmas leukemija sergantis ligonis buvo pamin\xc4\x97tas pranc\xc5\xabz\xc5\xb3 gydytojo Alfred Velpeau: jis apra\xc5\xa1\xc4\x97 skrodim\xc4\x85 ligonio, kurio kraujas buvo \xe2\x80\x9ebaltas nuo p\xc5\xabli\xc5\xb3\xe2\x80\x9c, o blu\xc5\xbenis padid\xc4\x97jusi. N\xc4\x97ra visi\xc5\xa1kai ai\xc5\xa1ku, ar tai tikrai buvo leukemijos atvejis, ta\xc4\x8diau tikimyb\xc4\x97 didel\xc4\x97. Pirmasis leukemijos termin\xc4\x85 pavartojo vokie\xc4\x8di\xc5\xb3 mokslininkas Rudolfas Virchovas 1845 metais. Tuo pat metu Edinburgo patologas John Hughes Bennett apra\xc5\xa1\xc4\x97 pirm\xc4\x85j\xc4\xaf l\xc4\x97tin\xc4\x97s mieloleukemijos atvej\xc4\xaf Edinburgo medicinos \xc5\xbeurnale (angl. Case of Hypertrophy of the Spleen and Liver in which Death Took Place from Suppuration of the Blood). 1913 metais leukemija suskirstyta \xc4\xaf 4 pagrindines r\xc5\xab\xc5\xa1is, kurios nedaug pakit\xc4\x99 i\xc5\xa1liko iki \xc5\xa1iol: \xc5\xabmin\xc4\x97 limfocitin\xc4\x97 leukemija, eritroleukemija, l\xc4\x97tin\xc4\x97 mielocitin\xc4\x97 leukemija ir l\xc4\x97tin\xc4\x97 limfocitin\xc4\x97 leukemija._NEWLINE_Sidney Farber, Bostono universiteto ligonin\xc4\x97s gydytojas ir mokslininkas 1948 metais pasteb\xc4\x97jo, kad vaikai, sergantys leukemija ir gaunantys tuo metu labai populiar\xc5\xb3 vitamin\xc4\x85\xc2\xa0\xe2\x80\x93 folin\xc4\x99 r\xc5\xabg\xc5\xa1t\xc4\xaf nuo ligos mirdavo grei\xc4\x8diau, negu jos negaunantys. Jis i\xc5\xa1k\xc4\x97l\xc4\x97 hipotez\xc4\x99, kad \xc5\xa1i med\xc5\xbeiaga gali b\xc5\xabti svarbi leukemijos progresavimui ir paband\xc4\x97 pacientus gydyti folin\xc4\x97s r\xc5\xabg\xc5\xa1ties antagonistu 6-aminopterinu. Kai kuriems vaikams pavyko pasiekti trumpalaikes ligos remisijas, kas buvo pirmasis \xc5\xbeingsnis link efektyvaus gydymo.\n_START_SECTION_\nApibr\xc4\x97\xc5\xbeimai\n_START_PARAGRAPH_\nIki 2008 met\xc5\xb3 \xc5\xabmin\xc4\x97 leukemija buvo diagnozuojama nusta\xc4\x8dius 20\xc2\xa0% ar daugiau nebrand\xc5\xbei\xc5\xb3 balt\xc5\xb3j\xc5\xb3 kraujo l\xc4\x85steli\xc5\xb3 ar j\xc5\xb3 pirmtak\xc5\xb3\xc2\xa0\xe2\x80\x93 blast\xc5\xb3 i\xc5\xa1 vis\xc5\xb3 branduol\xc4\xaf turin\xc4\x8di\xc5\xb3 l\xc4\x85steli\xc5\xb3 periferiniame kraujyje arba kaul\xc5\xb3 \xc4\x8diulpuose. \xc5\xa0iuo metu \xc5\xa1is kriterijus tebegalioja, ta\xc4\x8diau lemiami yra citogenetiniai ir molekulin\xc4\x97s genetikos metodais nustatomi pakitimai piktybin\xc4\x97se l\xc4\x85stel\xc4\x97se. Juos nusta\xc4\x8dius, blast\xc5\xb3 skai\xc4\x8dius nebeturi reik\xc5\xa1m\xc4\x97s ir diagnoz\xc4\x97 laikoma patvirtinta. Atskiri diagnostiniai kriterijai egzistuoja eritroblastinei leukemijai. L\xc4\x97tin\xc4\x97s leukemijos formos irgi turi atskirus diagnostinius kriterijus, visi jie remiasi periferinio kraujo l\xc4\x85steli\xc5\xb3 skai\xc4\x8diumi, kaul\xc5\xb3 \xc4\x8diulp\xc5\xb3 pakitimais, l\xc4\x85steli\xc5\xb3 morfologiniais po\xc5\xbeymiais ir citogenetiniais bei molekuliniais genetiniais radiniais.\n_START_SECTION_\nWHO klasifikacija\n_START_PARAGRAPH_\n\xc5\xaamin\xc4\x97 mielogenin\xc4\x97 leukemija \xc5\xa1iandien pagal citogenetinius ir molekulinius \xc5\xbeymenis skirstoma \xc4\xaf kelias de\xc5\xa1imtis form\xc5\xb3. Kiekvienai r\xc5\xab\xc5\xa1iai parenkamas atitinkamas gydymas, o \xc5\xa1ie molekuliniai ir citogenetiniai poky\xc4\x8diai nulemia pacient\xc5\xb3 prognoz\xc4\x99, i\xc5\xa1sami klasifikacija pateikiama \xc5\xabmin\xc4\x97s mielogenin\xc4\x97s leukemijos straipsnyje.\n_START_SECTION_\nGydymas\n_START_PARAGRAPH_\n\xc5\xaamin\xc4\x97s leukemijos formos gydomos prie\xc5\xa1v\xc4\x97\xc5\xbeiniais vaistais, da\xc5\xbeniausiai skiriama chemoterapija, kai kuriais atvejais b\xc5\xabna reikalinga kamienini\xc5\xb3 kraujo l\xc4\x85steli\xc5\xb3 transplantacija. I\xc5\xa1imtis yra \xc5\xabmin\xc4\x97 promielocitin\xc4\x97 leukemija\xc2\xa0\xe2\x80\x93 \xc5\xa1iai leukemijos formai kai kuriais atvejais galimas efektyvus gydymas nenaudojant citostatin\xc4\x97s chemoterapijos._NEWLINE_L\xc4\x97tin\xc4\x97 mieloleukemija labai s\xc4\x97kmingai gydoma tirozinkinaz\xc4\x97s inhibitoriais, kurie per pastaruosius de\xc5\xa1imtme\xc4\x8dius j\xc4\x85 pavert\xc4\x97 l\xc4\x97tine ir gana lengvai i\xc5\xa1gydoma ar kontroliuojama liga bei \xc5\xbeenkliai pagerino pacient\xc5\xb3 prognoz\xc4\x99._NEWLINE_L\xc4\x97tin\xc4\x97 limfoleukemija gali b\xc5\xabti kur\xc4\xaf laik\xc4\x85 stebima neskiriant gydymo, progresuojan\xc4\x8dios ir simptomus sukelian\xc4\x8dios ligos gydymo principai pana\xc5\xa1\xc5\xabs kaip neagresyvi\xc5\xb3 limfom\xc5\xb3.'